**Informatīvais ziņojums**

**“Par daudzreiz lietojamo mutes un deguna aizsegu iegādi izglītības iestādēm”**

Informatīvais ziņojums izstrādāts, pamatojoties uz Operatīvas vadības grupas 2021.gada 19.augusta sanāksmē nolemto, kā arī lai Covid-19 izplatības apstākļos epidemioloģiski droši turpinātu klātienes izglītības procesu 2021./2022. mācību gadā un ievērotu to, ka Izglītības un zinātnes ministrijas prioritāte 2021./2022. mācību gadam ir mācības klātienē.

1. **Situācijas raksturojums**

2021.gada 20.augustā spēkā stājās grozījumi Ministru kabineta 2020.gada 9.jūnija noteikumos Nr.360 “Epidemioloģiskās drošības pasākumi Covid-19 infekcijas izplatības ierobežošanai” (turpmāk – MKN 360), kuros lielākais uzsvars ir uz klātienes mācībām, tikai atsevišķos gadījumos paredzot iespēju noteiktu laika periodu mācīties daļēji vai pilnībā attālināti. Šobrīd MKN 360 paredz atteikšanos no reģionālā principa, kas noteica izglītības procesa norises noteikumus atkarībā no epidemioloģiskās situācijas attiecīgajā pašvaldībā un turpmāk izglītības process īstenojams klātienē visās izglītības pakāpēs.

Lai turpmāk nodrošinātu izglītības procesu epidemioloģiski drošā mācību vidē, saskaņā ar MKN 360 40.11 punktu klātienē izglītības procesa ietvaros un ārpus tā iekštelpās lieto mutes un deguna aizsegu, izņemot:

1. bērnus, kuri nav sasnieguši septiņu gadu vecumu, un personas ar acīmredzamiem kustību traucējumiem vai psihiskās veselības traucējumiem, kuru dēļ personai trūkst spēju vai iemaņu mutes un deguna aizsega lietošanai; kā arī sportistus sporta treniņu (nodarbību) un sporta pasākumu laikā;
2. nodarbinātos ar sadarbspējīgu vakcinācijas vai pārslimošanas sertifikātu;
3. izglītojamos ar sadarbspējīgu vakcinācijas vai pārslimošanas sertifikātu klātienes izglītības procesā mācību telpā (izņemot gadījumu, ja izglītības iestādes vadītājs, izvērtējot epidemioloģisko situāciju, ir pieņēmis ar dibinātāju saskaņotu pamatotu lēmumu par mutes un deguna aizsega lietošanu);
4. 1.–3. klases izglītojamos izglītības procesā mācību telpā (izņemot gadījumu, ja izglītības iestādes vadītājs, izvērtējot epidemioloģisko situāciju, ir pieņēmis ar dibinātāju saskaņotu pamatotu lēmumu par mutes un deguna aizsega lietošanu);
5. ja tas nav iespējams mūzikas instrumentu spēles, vokālās mākslas un dejas apguves specifikas dēļ;
6. sporta stundās fizisko aktivitāšu laikā.

Lai Covid-19 izplatības apstākļos epidemioloģiski droši turpinātu klātienes izglītības procesu 2021./2022. mācību gadā ir nepieciešams nodrošināt mutes un deguna aizsegus izglītojamiem.

Saskaņā ar Izglītības un zinātnes ministrijas apkopotajiem datiem, atkarībā no pieejamā finansējuma, kā arī fizisko personu loka, kam tiek piešķirti valsts iegādātie mutes un deguna aizsegi, ir izdalāmas četras grupas:

1. izglītojamie, kuri apgūst formālo izglītību – nepieciešami **3 312 344** mutes un deguna aizsegi.

Ņemot vērā veikto aprēķinu, kā arī ievērojot mutes un deguna aizsegu rezerves sadalījumā pa pašvaldībām, lai nodrošinātu izglītojamiem nepieciešamos mutes un deguna aizsegus līdz 2021./2022. mācību gada beigām (2022.gada jūnijs) ir nepieciešami 1 357 720 mazie mutes un deguna aizsegi (1.-5.klase – 96 980 izglītojamie) un 1 954 624 lielie mutes un deguna aizsegi (6.-12.klase – 111 879 izglītojamie; 1.-4.kurss profesionālajā izglītībā – 27 737 audzēkņi).

1. izglītojamie, pedagogi un tehniskie darbinieki formālajā izglītībā, nepieciešami **3 955 840** mutes un deguna aizsegi. Papildus pirmajā grupā minētajiem mutes un deguna aizsegiem nāk klāt 643 496 maskas 45 964 pedagogiem.
2. izglītojamie, pedagogi un tehniskie darbinieki formālajā izglītībā un arī profesionālās ievirzes izglītojamie, pedagogi un darbinieki (mākslas, mūzikas un sporta skolas) nepieciešami **5 037 662** mutes un deguna aizsegi. Papildus 2.grupā minētajam mutes un deguna aizsegi tiktu nodrošināti arī profesionālās ievirzes izglītojamiem, pedagogiem un tehniskajam personālam – kopā 77273 personām.
3. izglītojamie, pedagogi un tehniskie darbinieki formālajā izglītībā, profesionālajā ievirzē un arī izglītojamie, pedagogi un darbinieki interešu izglītības programmās nepieciešami **5 734 358 – 7 868 952** mutes un deguna aizsegi. Lai papildus 1. – 3.punktā minētajām grupām nodrošinātu mutes un deguna aizsegus arī interešu izglītības iestāžu izglītojamiem, pedagogiem un tehniskajiem darbiniekiem (kopā 49764 personām), nepieciešami 5 734 358 mutes un deguna aizsegi. Ņemot vērā, ka interešu izglītību apgūst ne tikai interešu izglītības iestādēs, veidojas mutes un deguna aizsegu skaits 7 868 952.

Aprēķinātais skaits var precizēties pēc 2021.gada 5.septembra, jo izglītojamo skaists 2021.gada 5.septembrī tiek apstiprināts Valsts izglītības informācijas sistēmā uz 2021.gada 1.septembri. Šobrīd aprēķinos izmantotā informācija par izglītojamiem iegūta no Valsts izglītības informācijas sistēmas 2021.gada 1.maijā (pirms 2020./2021.mācību gada beigām), savukārt informācija par pedagogiem un tehniskajiem darbiniekiem iegūta uz 2021.gada 18.augustu.

Izglītības un zinātnes ministrijas izmantotie pieņēmumi, veicot aprēķinus:

1. 2021./2022. mācību gadā ir 209 darbdienas (mācību gadā ieskaitīts arī 2022.gada jūnijs, kad notiek eksāmeni un konsultācijas, kā arī papildu mācību pasākumi);
2. viens vairākkārt lietojamais mutes un deguna aizsegs derīgs 30 mazgāšanas reizēm;
3. mutes un deguna aizsegs tiek mazgāts katru dienu;
4. dienas laikā nepieciešami 2 mutes un deguna aizsegi, ņemot vērā sagatavotos ieteikumus mutes un deguna aizsegu lietošanai izglītības iestādēs mācību procesa laikā;
5. balstoties iepriekšējos pieņēmumos, aprēķinos paredzēts, ka 2021./2022. mācību gadā vienai personai jānodrošina 14 mutes un deguna aizsegi.

Ņemot vērā pašvaldību sniegto informāciju par to rīcībā esošajām mutes un deguna aizsegu rezervēm (157 696 bērnu, 148 535 pieaugušo), kā arī ievērojot valsts rezerves, kas atrodas Valsts aizsardzības loģistikas un iepirkuma centrā (383 000 bērnu, 198 000 pieaugušo), un Izglītības un zinātnes ministrijas veiktos aprēķinus par nepieciešamo mutes un deguna aizsegu skaitu izglītojamiem, kuri apgūst formālo izglītību, ar esošajām rezervēm pietiek līdz 2021.gada 18.oktobrim.

Lai nodrošinātu steidzamu mutes un deguna aizsegu rezervju papildināšanu, Aizsardzības ministrijai iespējami īsākā laikā nepieciešams veikt mutes un deguna aizsegu iegādi.

Mutes un deguna aizsegi iegādājami atbilstoši pielikumā pievienotajai tehniskajai specifikācijai.

Lai nodrošinātu koordinētu mutes un deguna aizsegu izdali, tā tiks veikta atbilstoši Ministru kabineta 2020.gada 9.jūnija noteikumiem Nr.380 “Noteikumi par prioritāro institūciju un vajadzību sarakstā iekļautajām institūcijām nepieciešamajiem epidemioloģiskās drošības nodrošināšanas resursiem” un attiecīgais skaits iegādāto mutes un deguna aizsegu tiks piegādāts Civilās aizsardzības centru apgādes koordinatoriem neatkarīgi no izglītības iestādes, kam paredzēti mutes un deguna aizsegi, dibinātāja.

Veicot mutes un deguna aizsegu iegādi izglītības iestāžu izglītojamajiem 2021.gada pirmajā pusē, tika iegādāti mutes un deguna aizsegi, kuru cena bija 1,38 *euro*/gab. Tā kā nav paredzamas būtiskas izmaiņas mutes un deguna aizsegu tehniskajai specifikācijai un attiecīgi arī to cenai, aprēķini tiek veikti, pieņemot, ka viena mutes un deguna aizsega cena ir 1,38 *euro.*

Periodā līdz 2021.gada decembrim nepieciešami 946 384 mutes un deguna aizsegi, katram izglītojamam četri (1.-5.klasē – 387 920; 6.-12.klasē, t.sk. profesionālajā pamatizglītībā – 447 516; profesionālajā izglītībā – 110 948). Attiecīgi 2022.gadā periodā no janvāra līdz jūnijam nepieciešami 2 365 960 mutes un deguna aizsegi, katram izglītojamam 10 (1.-5.klasē – 969 800; 6.-12.klasē, t.sk. profesionālajā pamatizglītībā – 1 118 790; profesionālajā izglītībā – 277 370). Kopumā 2021./2022.mācību gadā – 3 312 344 mutes un deguna aizsegi (aprēķinātais skaits var tikt precizēts pēc 2021.gada 5.septembra, kad būs zināmi aktuālie dati uz 1.septembri).

1,38 *euro* x 946 384 = 1 306 009,92 *euro;*

1,38 *euro* x 2 365 960 = 3 265 024,8 *euro.*

Kopā: 1,38 *euro* x 3 312 344 = 4 571 034,72 *euro*.

Gadījumā, ja veicot iepirkumu tiks piedāvāta augstāka cena, būs nepieciešams papildus finansējums pamatbudžeta programmā 99.00.00 “Līdzekļu neparedzētiem gadījumiem izlietojums”.

1. **Priekšlikumi turpmākai rīcībai**

1. Aizsardzības ministrijai veikt daudzreiz lietojamo mutes un deguna aizsegu, kas paredzēti izglītojamajiem, kuri apgūst formālo izglītību, iegādi un nodrošināt to izdali apgādes koordinatoriem.

2. Ņemot vērā 2.punktā noteikto, Aizsardzības ministrijai sagatavot un normatīvajos aktos noteiktajā kārtībā iesniegt izskatīšanai Ministru kabineta rīkojuma projektu “Par finanšu līdzekļu piešķiršanu no valsts budžeta programmas 02.00.00 “Līdzekļi neparedzētiem gadījumiem””.

3. Pieņemt zināšanai, ka Aizsardzības ministrija iepirkumu procedūras veiks divos posmos. Pirmajā posmā tiks veikta iepirkuma procedūra ar saīsināto piedāvājumu iesniegšanas termiņu, atbilstoši Ministru kabineta 2017.gada 28.februāra noteikumu  Nr.107 “Iepirkumu procedūru un metu konkursu norises kārtība” 5.punktam, otrajā posmā piedāvājumu iesniegšanas termiņš tiks noteikts atbilstoši minēto noteikumu 3.punktam.

Izglītības un zinātnes ministre A.Muižniece

Vizē:

Valsts sekretāra vietniece –

Struktūrfondu departamenta direktore,

valsts sekretāra pienākumu izpildītāja S. Šmīdlere

D.Daņiļeviča

67047889, Diana.Danilevica@izm.gov.lv